Az 1789-es francia forradalom során Lajos Fülöp királyi herceg, Chartres hercege apjához hasonlóan a forradalmi eszmék híve lett. Apja, Louis Philippe Joseph d’Orléans az 1789-es rendi gyűlésben a harmadik rendhez csatlakozott, és felvette a polgári "„Egyenlőség Fülöp” (Philippe Égalité)" nevet. Magát Lajos Fülöp herceget országszerte "„Chartres polgártárs” (citoyen Chartres)" vagy az "„ifjabb Égalité” (Égalité fils)" néven emlegették. Belépett a köztársaság Északi Hadseregébe, tábornoki "(lieutenant général)" rangban részt vett az első koalíciós háborúban, harcolt Valmynál, Jemappes-nál és Neerwindennél.